Diari Oficial de la Generalitat Valenciana


Sumari del DOGV 3194, del 02-03-1998 (1998/1260)

ORDRE de 17 de febrer de 1998, de la Conselleria d'Ocupació, Indústria i Comerç sobre concessió d'ajudes en matèria d'artesania.
--------------------------------------------------------------------------------------------------------------------------------

### Dades del document

Número de DOGV
:   3194

Data del DOGV
:   02-03-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/1260


Data del document
:   17-02-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

ORDRE de 17 de febrer de 1998, de la Conselleria d'Ocupació, Indústria i Comerç sobre concessió d'ajudes en matèria d'Artesania. [1998/X1260]
  
La Comunitat Valenciana, d'acord amb el que s'ha previst en l'article 31.18 de l'Estatut d'Autonomia, té atribuïdes competències exclusives en matèria d'artesania. Tot exercint aquestes competències és procedent establir un règim d'ajudes que tendisca a aconseguir una articulació més efectiva de les ajudes públiques oferides per l'administració autonòmica envers aquest sector productiu, tenint en compte que l'artesania constitueix un factor important del desenvolupament socioeconòmic de la Comunitat Valenciana.
  
Aprovats el PEV II i el Programa Operatiu dictat per desenvolupar el Marc Comunitari de Suport per a 1994/1999, es considera que cal l'elaboració d'un nou règim d'ajudes a fi d'adaptar-ne la concessió a la finalitat i als objectius que s'hi estableixen.
  
Finalment, s'assenyala que les ajudes que es concedisquen d'acord amb el que s'ha previst en aquesta ordre, ho seran en el marc de la Comunicació de la Comissió 96/C 68/06 (DOCE C 68.6 de març de 1996).
  
Per això, i en virtut de les facultats que m'atorguen l'article 35 de la Llei 5/1983, de Govern Valencià, i l'article 47 de la Llei d'Hisenda Pública Valenciana,
  
ORDENE
  
Capítol I
  
Règim d'ajudes
  
Article 1. Objecte i àmbit
  
1. L'objecte d'aquesta ordre és establir el règim de concessió d'ajudes en matèria d'artesania per a les accions que s'indicaran, desenvolupades a la Comunitat Valenciana, d'acord amb les consignacions pressupostàries que a aquest efecte estableix la Llei de Pressupostos de la Generalitat Valenciana per a l'exercici 1998.
  
2. El règim d'ajudes serà d'aplicació tal com es determina en els següents articles.
  
Article 2. Accions susceptibles de suport
  
1. Les ajudes podran anar destinades a les actuacions següents:
  
a) Foment de sectors, zones i activitats de preferent interès artesanal.
  
b) Inversions en actius fixos, per a la millora i el condicionament de tallers i indústries artesanes, adquisició de maquinària, utillatge, eines, equipament i similars.
  
c) Accions de foment, comercialització i promoció de productes artesans, tant en l'interior com en mercats exteriors, a títol individual o en forma col·lectiva o associada.
  
d) Projectes i actuacions que fomenten la introducció del disseny i milloren la qualitat de la producció artesana, que estiguen promoguts o patrocinats per gremis i associacions d'artesans, prou representatius d'un sector, segons el criteri de la Direcció General d'Indústria i Energia.
  
e) Actuacions conjuntes que contribuïsquen a la incorporació de noves tecnologies en el sector artesà.
  
2. Les ajudes que s'estableixen en aquesta ordre tindran la consideració de subvencions a fons perdut.
  
3. Les subvencions concedides tindran una quantia màxima de fins el 50 per cent del cost total de les activitats que es realitzaran. La subvenció total solament es concedirà en casos excepcionals per a les actuacions previstes en l'apartat 1.a) d'aquest article o per a actuacions desenvolupades per entitats sense ànim de lucre.
  
4. L'import d'aquestes ajudes no podrà fer que l'import total de les ajudes de minimis que reba l'empresa durant un període de tres anys siga superior al límit de 100.000 ecus.
  
Article 3. Beneficiaris de les ajudes
  
Podran ser beneficiaris de les ajudes:
  
a) Els artesans individuals que professionalment desenvolupen aquesta activitat i estiguen en possessió del document de qualificació artesana (DQA).
  
b) Les indústries artesanes domiciliades a la Comunitat Valenciana i que així mateix estiguen en possessió del document de qualificació artesana (DQA) .
  
c) Les associacions professionals d'artesans l'àmbit d'actuació de les quals siga la Comunitat Valenciana, prou representatives del sector, segons el criteri de la Direcció General d'Indústria i Energia. Respecte d'això, es prendrà en consideració i a l'efecte de concessió de subvenció, tant el nombre d'afiliats, com el fet que tots ells tinguen el document de qualificació Artesana (DQA).
  
d) Les institucions tant públiques com privades, sense ànim de lucre, que plantegen projectes de suport a l'artesania.
  
Capítol II
  
Procediment
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en aquesta ordre hauran d'adreçar-se a la Direcció General d'Indústria i Energia, i es presentaran en l'imprès normalitzat en el Registre General de la Conselleria d'Ocupació, Indústria i Comerç, en els corresponents serveis territorials d'Indústria i Energia, o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que a continuació s'indiquen:
  
a) Documentació acreditativa i identificativa del sol·licitant; es considera suficient a aquests efectes el document de qualificació artesana (DQA), expedit per la Conselleria d'Indústria i Comerç, degudament actualitzat.
  
b) Documentació acreditativa que el sol·licitant està al corrent de les obligacions tributàries i davant la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda.
  
c)Dades de domiciliació bancària segons el model facilitat a aquest efecte (fitxa de manteniment de tercers), tret que s'hagen presentat amb anterioritat davant la Conselleria d'Ocupació, Indústria i Comerç i no hagen experimentat variació.
  
d) Breu memòria descriptiva de l'actuació per a la qual se sol·licita l'ajuda, amb indicació de les fases i els terminis de realització, pressupost detallat per partides o factura proforma. En el cas d'inversions, se'n programarà l'execució durant l'exercici.
  
e) Declaració responsable de les ajudes de minimis concedides per qualsevol projecte a l'empresa durant els tres últims anys, comptats des de la primera ajuda obtinguda per la norma de minimis, amb indicació d'import, organisme, data de concessió i règim d'ajudes en què s'empara; o si escau, declaració de no haver-ne rebut cap.
  
3. Les sol·licituds es presentaran amb anterioritat a la realització del projecte.
  
4. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds serà el comprés entre l'endemà de la publicació d'aquesta ordre en el Diari Oficial de la Generalitat Valenciana i el 30 d'abril de 1998.
  
6. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies repare la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'hi arxivarà sense més tràmit.
  
Article 5. Criteris d'avaluació de les sol·licituds
  
Per a la concessió de les ajudes es valorarà especialment:
  
a) La zona on estiga ubicada l'activitat en qüestió, d'acord amb els criteris establits per la Direcció General d'Indústria i Energia.
  
b) La tradició d'aquesta artesania a la Comunitat Valenciana, i també el perill de desaparició.
  
c) El tipus d'actuació que s'escometrà, tot valorant-ne el nombre de beneficiaris.
  
Article 6. Resolució de la concessió d'ajudes
  
1. La Direcció General d'Indústria i Energia podrà demanar al sol·licitant l'aportació addicional d'altres documents o dades complementàries que considere necessaris per a resoldre la sol·licitud presentada.
  
2. Després de l'informe previ d'una comissió qualificadora, el conseller d'Ocupació, Indústria i Comerç dictarà resolució de concessió d'ajudes que en fixarà expressament la quantia i incorporarà, si escau, les condicions i obligacions que afecten el desenvolupament del projecte. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
3. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. El termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre serà de dos mesos, comptats des de la data de l'acabament del termini de presentació de sol·licituds. Transcorregut l'esmentat termini sense que s'hi haja dictat resolució, s'entendrà desestimada la sol·licitud de concessió d'ajuda en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Les resolucions a què es refereixen els paràgrafs anteriors esgoten la via administrativa i contra aquestes es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de 2 mesos comptats des de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen amb posterioritat a l'esmentada concessió i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.
  
2. El beneficiari haurà de comunicar, en qualsevol moment de la vigència, unes altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
1. El Servei d'Artesania realitzarà el control i seguiment dels projectes per mitjà de les inspeccions que considere necessàries, i emetrà un certificat final de conformitat amb els objectius del projecte aprovat, que servirà de base per a la tramitació del corresponent expedient de liquidació de la subvenció concedida.
  
2. El beneficiari estarà obligat a sotmetre's a les actuacions de control financer de la Intervenció General, pel que fa a les subvencions o ajudes concedides.
  
Article 9. Liquidació de les ajudes
  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes del que estableix el punt anterior, els beneficiaris, en el termini d'un mes des de l'execució del projecte o de les fases previstes i en tot cas amb anterioritat al 15 d'octubre de 1998 i tret que per circumstàncies concurrents es determine un termini diferent en la resolució de concessió de l'ajuda, hauran de presentar:
  
a) Factures de la despesa efectuada, d'acord amb la normativa vigent.
  
b) En les subvencions per a inversió es presentarà, a més, l'acreditació del pagament per mitjà de qualsevol de les formes acceptades per la normativa i els usos vigents.
  
c) Acreditació, si escau, del compliment de les obligacions i les condicions que s'hi hagueren establit en la resolució de la concessió de l'ajuda.
  
3. No serà subvencionable l'IVA satisfet per l'adquisició de béns i serveis i, en general, qualsevol impost pagat pel beneficiari, tret de les subvencions el beneficiari de les quals siga una entitat que documentalment gaudisca d'exempció de l'esmentat impost.
  
Article 10. Pagament anticipat
  
Amb caràcter excepcional, podrà anticipar-se el pagament de les ajudes amb anterioritat a la realització del projecte, en un 15% per a les transferències del capital i en un 40% per a transferències corrents, després de la presentació prèvia per part del beneficiari d'un aval bancari per les quanties anticipades, constituït d'acord amb la normativa vigent, en els serveis territorials de la Conselleria d'Economia, Hisenda i Administració Pública.
  
Article 11. Minoració i resolució de les ajudes
  
L'alteració d'alguna de les característiques del projecte aprovat, l'incompliment de condicions i terminis establits en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en conjunt superen els límits establits, podrà originar la minoració de la subvenció concedida.
  
L'incompliment per part del beneficiari de qualsevol dels requisits, condicions i totes altres circumstàncies que originaren l'atorgament de la subvenció o la falta de justificació de la realització del projecte, originarà la incoació per part de l'òrgan competent per a la concessió de les ajudes del corresponent expedient que podrà acabar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
Per a l'exercici 1998 i de conformitat amb el que s'ha establit en la Llei 13/1997, de 29 de desembre, de la Generalitat Valenciana, de Pressupostos per a l'exercici 1998, les ajudes previstes en aquesta ordre es finançaran a càrrec de la secció 11, programa 722.10, Ordenació i Promoció Industrial i Energètica, línia 403, codi 135, per un import global de 62.901.643 de pessetes i línia 702, codi 139, per un import global de 35.067.773 pessetes.
  
Segona
  
En el supòsit que els documents exigits que hagen d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'estableix en l'apartat f) de l'article 35 de la Llei 30/1992, de Règim Jurídic de les Administracions i del Procediment Administratiu Comú, sempre que s'hi facen constar la data i l'òrgan o la dependència en què es presentaren o, si escau, s'emeteren, i sempre que no hagen transcorregut més de cinc anys des de l'acabament del procediment al qual corresponen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIÓ TRANSITÒRIA
  
S'admetran a tràmit les sol·licituds presentades a partir de l'1 de gener de 1998, l'objecte de les quals puga emmarcar-se en alguna de les actuacions previstes en aquesta ordre.
  
DISPOSICIONS FINALS
  
Primera
  
Es faculta el director general d'Indústria i Energia perquè dicte les disposicions i adopte les mesures que considere oportunes per al desenvolupament i l'aplicació del que s'ha disposat en aquesta ordre.
  
Segona
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.
  
València, 17 de febrer de 1998
  
El conseller d'Ocupació, Indústria i Comerç,
  
DIEGO SUCH PÉREZ